**PASVALIO SOCIALINIŲ PASLAUGŲ CENTRO ASMENINIO ASISTENTO PAGALBOS GAVĖJŲ APKLAUSOS ANKETA UŽ 2022 METUS**

Anketos tikslas – išsiaiškinti ar asmeninės pagalbos gavėjai yra patenkinti Jiems teikiama pagalba. Apklausa buvo atliekama 2022 metų gruodžio mėnesį. Apklausoje iš 33 paslaugų gavėjų dalyvavo 28. Anketa buvo sudaryta iš 14 klausimų: 11 uždarų ir 3 atvirų.

**APKLAUSOS ANALIZĖ IR REZULTATAI**

Anoniminėje apklausoje dalyvavo 16 moterų ir 12 vyrų. Pagal amžiaus grupes respondentai pasiskirstę labai įvairiai. Pati jauniausia respondentė priklauso 18 - 29 m. grupei. Po vienodai t.y po 7 respondentus yra 50 – 59 m. ir 65 m. ir daugiau grupėse, po 4 respondentus 30 – 39 m. ir 60 - 64 m. grupėse ir 5 respondentai priklauso 40 - 49 metų grupei.

**1 pav. Respondentų pasiskirstymas pagal amžiaus grupes**

Apklausoje dalyvavę respondentai pažymi, kad priimti asmeninio asistento pagalbą jiems buvo labai keista ir neįprasta, netikėjo, kad darbuotojai gali kuo nors padėti. Apie teikiamą asmeninio asistento pagalbą 20 respondentų sužinojo iš seniūnijų socialinio darbo organizatorių, 6 sužinojo iš draugų ir pažįstamų, 2 iš interneto ir televizijos.

**2 pav. Respondentų pasiskirstymas pagal negalią**

Asmeninio asistento pagalba daugiausiai naudojasi respondentai, kurie turi fizinę negalią, keturi iš jų turi psichosocialinę negalią ir po 2 respondentus turinčius intelekto ir kompleksinę negalią.

Penktuoju klausimu siekta išsiaiškinti ar respondentai gauna tiek valandų ir dienų kiek jiems reikia.

**3 pav. Paslaugų suteikimas**

Iš visų apklaustų respondentų 26 atsakė, kad jiems yra suteikiama tiek dienų ir valandų kiek jiems reikia. Asmenys prašydami paslaugų patys nusprendžia kiek jiems reikia asmeninio asistento pagalbos atsižvelgdami į savo pajamas, poreikius, todėl daugelis į šį klausymą atsakė, kad jiems visko pakanka. Du respondentai atsakė, kad jiems dienų ir valandų nepakanka tada kai reikia vykti pas gydytojus, tvarkantis dokumentus. Dar vienas respondentas išsakė, kad ,,norėčiau gauti daugiau valandų, bet tai ne pagal mano kišenę“.

Norint išsiaiškinti ar darbuotojai pagalbą teikia kokybiškai 20 respondentų atsakė, kad jiems asmeninio asistento pagalba teikiama labai gerai. Respondentai sako: ,,mama darbuotojos labai laukia, gerai sutaria, sulaukiame daug pagalbos“, ,,darbuotoja labai draugiška, paslaugi, supratinga“, ,,gaunu visokeriopą pagalbą, esu patenkinta teikiamomis paslaugomis“. Aštuoni respondentai atsakė, kad asmeninis asistentas pagalbą suteikia gerai: ,,įvertina kliento poreikius ir atsižvelgia į galimybes, paslaugi, linksma, tinka pagal amžių“, ,,visada išklauso, padeda įvairiais klausimais“. Visi respondentai apie teikiamą asmeninio asistento pagalbą atsiliepia labai gerai arba gerai. Nei vienas respondentas neatsakė, kad paslaugos teikiamos ,,nei blogai, nei gerai“, ,,blogai“ arba ,,labai blogai“.

Kaip pasikeitė gyvenimo kokybė pradėjus naudotis asmeninio asistento pagalba tik vienas respondentas atsakė, kad liko tokia pati, 17 respondentų atsakė, kad pagerėjo, 10 - kad labai apgerėjo.

**4 pav. Gyvenimo kokybė**

Į užduodamą klausymą kokių žinių trūksta asmeniniam asistentui 22 respondentai atsakė, kad asmeniniam asistentui žinių netrūksta, o šeši respondentai atsakė, kad darbuotojui trūksta sveikatos priežiūros, teisinių, psichologinių ir socialinių žinių.

Apie tai kokie santykiai respondentų yra su darbuotojais devyni atsakė, kad yra oficialūs, aštuoniolika atsakė, kad santykiai yra artimi ir vienas respondentas nuomonės šiuo klausimu neturėjo.

Nei vienas respondentas neatsakė, kad norėtų jog asmeninio asistento pagalbą teiktų kitas darbuotojas.

Asmeninio asistento pagalba teikiama visose veiklose: asmens higienos, mitybos, judėjimo (mobilumo), socialinių santykių ir aplinkos. Asmeniniai asistentai pagalbą paslaugų gavėjams suteikia visose veiklose, todėl respondentai į tryliktą klausimą atsakė, kad jiems pagalba suteikiama visose veiklose ir daugiau jos niekur netrūksta.

Pasiūlymų ir pastabų respondentai daug neišsakė, viena respondentė akcentavo, kad norėtų su darbuotoja daugiau praleisti laisvalaikio, nueiti į renginį, koncertą ir pan.

Iš anketos matome, kad asmeninio asistento pagalba teikiama įvairaus amžiaus paslaugų gavėjams. Daugiausiai pagalbos teikiama asmenims turintiems fizinę negalią, keletui turintiems psichosocialinę, intelekto, kompleksinę negalią. Apie teikiamą asmeninio asistento pagalbą paslaugų gavėjai dažniausiai sužino iš seniūnijos socialinio darbo organizatorių, draugų, pažįstamų, spaudos ir televizijos. Paslaugų gavėjai apie teikiamą pagalbą atsiliepia gerai, ir dabar esančio ir turimo darbuotojo keisti į kitą nei vienas nenorėtų. Visi džiaugiasi gaunamomis paslaugomis, jų dažnumu, kokybe: ,,gaunu visokeriopą pagalbą, esu patenkinta teikiamomis paslaugomis“, ,,mūsų namuose atsiradus asmeninei asistentei pagerėjo nuotaika, buitis, finansinė padėtis“.